 Obiectivele generale ale HKT pot fi: - scurtarea muşchilor alungiţi şi alungirea celor scurtaţi; - formarea atitudinilor corecte ale corpului; - corectarea deficienţelor secundare, de tip compensator; - refacerea capacităţii generale de mişcare; - revenirea la normal a funcţiei segmentului afectat de deficienţă; - stimularea psihică prin gimnastică respiratorie şi exerciţii corective acvatice simple, care favorizează în general desfăşurarea procesului de reabilitare. Adaptând după anumite lucrări de medicină terapeutică, caracteristicile HKT sunt: - nu poate vindeca niciodată o deviaţie osoasă evolutivă; - orice tratament HKT trebuie însoţit de corectarea poziţiei în viaţa cotidiană (adaptarea mobilierului, a mesei de lucru, a spătarului scaunului, etc.); - pe toată perioada tratamentului, cât mai ales după acesta, de-a lungul vieţii, pacientul trebuie să urmeze programul de exerciţii specifice deficienţei sale; -un rol important îl are HKT înaintea aplicării aparatelor ortopedice, prin crearea indicilor de supleţe ai structurilor musculo-ligamentare; - în timpul purtării aparatelor ortopedice HKT întreţine troficitatea globală şi, în special, musculară, redusă de imobilizare; - pe timpul ortezării exerciţiile HKT tonifică musculatura; - la eliminarea aparatului ortopedic HKT intervine în redresarea posturală; - post-operator, HKT accelerează integrarea socială prin simplul fapt că pune în relaţie mai devreme pacientul cu alte persoane, fiind aplicată precoce, înaintea terapiei terestre; - HKT asigură şi menţinerea sau dezvoltarea capacităţii respiratorii, care este, de obicei, redusă (de exemplu, în deviaţiile vertebrale evolutive). Menţinerea unei stări psihice normale reprezintă condiţia esenţială care face posibilă aplicarea programului kinetoterapeutic1. Reuşita acestuia depinde de posibilităţile şi de dorinţa de colaborare a pacientului, pentru că fiecărui pacient i se cere să depună un efort pe măsura capacităţii sale în cadrul programului de recuperare. Mijloacele folosite în HKT sunt: 1 C. Baciu, Programe de gimnastică medicală, Editura Stadion, Bucureşti, 1974 (p.19) 1 - specifice - din care fac parte exerciţiile corective; - ajutătoare - din care fac parte gimnastica, unele jocuri, unele sporturi, turismul, unele dansuri; - asociate - din care fac parte factorii naturali de călire, odihna activă, mecanoterapia, elongaţiile etc. Hidrokinetoterapia include exerciţii şi mobilizări executate cu corpul în imersie, pacienţii beneficiind de acţiunea complexă a factorilor mecanici, termici şi chimici ai apei. Deşi vom mai reveni asupra acestor aspecte în repetate rânduri, amintim concluziv la finalul acestui subcapitol unele avantaje ale HKT: - temperatura apei sedează durerile; - apa caldă relaxează musculatura; - creşte complianţa ţesutului conjunctiv, făcându-l elastic, extensibil; - permite o mobilitate articulară mai bună; - facilitează mişcările când se execută de jos în sus, iar de sus în jos se creează o contra-rezistenţă ce trebuie învinsă. 2.1 FACTORII DE INFLUENŢĂ AI EXECUŢIILOR ACVATICE Principiul lui Arhimede guvernează plutirea acvatică. Conform acestuia ''un corp scufundat în apă este împins de jos în sus cu o forţă egală cu greutatea volumului de apă dezlocuit de acel corp''. Forţa ascensională este rezultanta dintre forţa arhimedică şi greutatea corpului. Există trei posibilităţi:  forţa arhimedică mai mare decât greutatea corpului, situaţie în care corpul urcă;  forţa arhimedică mai mică decât greutatea corpului, când corpul coboară;  forţa arhimedică egală cu greutatea corpului, care reprezintă condiţia plutirii, între nivelul adâncimii maxime şi suprafaţa apei. Corpul va pluti, deoarece densitatea sa este direct proporţională cu concentraţia apei. În apa obişnuită, în imersie totală, greutatea aparentă a corpului reprezintă cu 8,8% mai puţin din cea reală, iar în imersie parţială a unui membru greutatea reprezintă cu 3,5% mai puţin din cea reală. În apele litorale, cu salinitate medie, greutatea aparentă a corpului, variază astfel:  în imersie totală până la baza gâtului devine 6-7% din valoarea 2 reală  în imersie toracică până la jumătatea superioară a toracelui are o valoare de 15-30%  în imersie pelviană, până la pubis, reprezintă 50-80% greutatea reală. Astfel, dacă un subiect cu greutate de 70 de kilograme scufundat în apă dulce va cântări 7,9 kilograme, în apă sărată acesta va cântări numai 2,8 kilograme, fapt ce facilitează mişcările corpului. Aparenta pierdere de greutate este în realitate forţa ascensională, ce acţionează asupra corpului. Aceasta înseamnă că pentru un pacient scufundat în apă până la umeri se dislocă o cantitate de apă de 90% din valoarea masei corpului sau prin forţa ascensională (efectul portant este mai evident când se foloseşte apa de mare). A. Factorii mecanici sunt reprezentaţi de: 1. forţa ascensională; 2. rezistenţa apei – (mai poate fi vorba şi de mişcarea apei (valurile naturale sau artificiale, curgerea); 3. presiunea hidrostatică (poate fi şi presiune unilaterală (afuziuni, turnări, duşuri), presiune generată de bule gazoase (aer, CO2, O2, S04). 1. Legat de forţa ascensională (rezultanta dintre forţa arhimedică şi greutatea corpului, care determină scăderea aparentă a greutăţii corpului), menţionăm că oferă avantajul mobilizării unor articulaţii care nu pot sau nu au voie să se mişte pe uscat (după intervenţii chirurgicale articulare - osteotomii, sinovectomii - proteze articulare, anchiloze, artrite, etc.) şi al renunţării la brancarde sau scaune cu rotile, atât de necesare pe uscat. De asemenea, asigură sporirea interesului şi motivarea pacientului, care constată posibilitatea executării unor serii de gesturi irealizabile à sec. 2. Rezistenţa apei însoţeşte orice mişcare, ea fiind parte integrantă a fiecărui exerciţiu acvatic. Când mişcarea se produce de sus în jos (în sens opus portanţei hidrostatice) rezistenţa apei creşte, iar mişcarea este îngreunată. Când se execută de jos în sus, mişcarea este facilitată. Cu cât viteza de execuţie este mai mare, cu atât creşte rezistenţa prin frecare, realizând o mobilizare cu rezistenţă, ce are drept consecinţe tonifierea musculară, creşterea mobilităţii şi a stabilităţii articulare. Prin frecarea apei de segmentele care se deplasează se realizează şi un real masaj, care poate fi amplificat prin folosirea duşurilor2 subacvale. 2 duşurile cu jet sunt indicate în combaterea stresului sau în stimularea circulaţiei sângelui pentru o perioadă mai lungă de timp. 3 Rezistenţa apei este rezultanta forţelor de frecare între corpul scufundat şi forţa ascensională a apei. Aceasta depinde de: • suprafaţa corpului; • densitatea apei; • viteza de execuţie; • vâscozitatea apei. 3. Presiunea hidrostatică este exercitată datorită greutăţii straturilor superficiale de fluid. Caracteristici: • creşte cu adâncimea; • variază direct proporţional cu densitatea fluidului; • într-un plan orizontal este aceeaşi în oricare punct al planului; • acţionează într-un punct din fluid din toate direcţiile cu aceeaşi intensitate. Datorită acestui ultim aspect ea exercită asupra tegumentelor o adevărată presoterapie, favorizând resorbţia edemelor, creşterea întoarcerii venoase şi secundar a debitului cardiac. Din acest motiv, HKT este recomandată cu prudenţă pacienţilor cu insuficienţă cardiacă (creşterea numărului exerciţiilor şi a intensităţii lor va fi realizată sub strictă supraveghere). Presiunea hidrostatică scade circumferinţa toracelui cu 1-2 până la 4-6 cm şi circumferinţa abdominală cu 2,5-7 cm, ceea ce determină creşterea presiunii intrapulmonare şi intraabdominale. La extremităţi are loc o micşorare volumului, mai ales la nivelul segmentelor inferioare (până la 3,5%). Asupra coloanei vertebrale presiunea este mare când utilizăm un cordon prins de talie. Acestuia i se ataşează greutăţi, care vor trage în jos segmentele inferioare, iar sub axile se fixează colaci gonflabili, ce asigură menţinerea corpului la suprafaţă. FACTORUL TERMIC Excitantul rece determină în prima fază o vasoconstricţie (bruscă în primul minut şi mai lentă în următoarele 2), urmată de vasodilataţie, iar în faza a III-a de o stagnare sangvină, cu cianozarea tegumentelor. Excitantul cald determină o hiperemie activă şi o creştere a debitului sangvin prin mecanism local şi reflex. Procedurile fierbinţi (peste 40° C) determină iniţial reacţii paradoxale de vasoconstricţie, prin contracţia 4 musculaturii netede a vaselor. Teritoriile coronarian, renal, cerebral şi bronşic răspund consensual la aplicările termice generale. Căldura are un efect vagoton, pe când recele are un efect simpaticoton. Recele aplicat local, deasupra cordului are un efect bradicardizant, iar o baie generală la 25° C determină o respiraţie profundă şi creşterea volumului respirator. În afecţiunile neurovegetative se recomandă ca apa să fie la o temperatură neutră, de indiferenţă - temperatura ce nu dă nici senzaţie de cald, nici de frig are 34 - 35° C. Acţiunea fiziologică a termalităţii apei determină: vasodilataţie periferică, vasoconstricţie capsulo-sinovială, acţiune antispastică şi analgetică. Căldura produce şi scăderea tonusului muscular (a contracturii, retracţiei). Astfel, creşte complianţa ţesuturilor moi, iar mobilizarea se poate realiza mai uşor decât în aer. Efectele obţinute sunt dependente de temperatura apei. Se recomandă ca ea sa fie folosită la temperatura de indiferenţă (de confort), care este de 34º-35º în apa dulce. Căldura de conducţie şi suprafaţa mare a corpului (1,5-2 m²), bogat inervată, permite efectuarea unor schimburi termice foarte rapide. Temperatura apei are o valoare de indiferenţă (de confort) 34-35º C - numai pentru subiecţii cu masă musculară scăzută, dacă subiecţii au masa musculară normală temperatura apei va scădea cu 1-2º C, deoarece activitatea musculară este generatoare de căldură. În funcţie de această temperatură de indiferenţă in literatura de specialitate se descriu: 2.2 BAZA MATERIALĂ Hidrokinetoterapia se practică sub forma unor programe de exerciţii corective desfăşurate în unităţi acvatice situate în spitale, sanatorii, staţiuni sau în locaţii private special amenajate. Unităţile acvatice pot fi bazine cu apă încălzită sau termală, căzi de baie obişnuite sau special construite, bazine situate în aer liber, în care apa are calităţile necesare unui tratament corectiv, piscine subterane termale, etc.. 5 Temperatura apei din bazinele pentru hidrokinetoterapie are între 30 - 38°C. Gradul ridicat de conductibilitate termică al apei, de circa trei ori mai mare decât al aerului la aceeaşi temperatură, o recomandă pentru multiple posibilităţi de folosire în recuperare şi tratament acvatic. Apa folosită în bazinele de tratament hidrokinetoterapeutic trebuie să îndeplinească anumite proprietăţi de natură fizică şi chimică. Proprietăţile fizice ale apei folosită în HKT sunt:  să aibă miros de natură anorganică, minerală, cum este cazul sărurilor minerale sau al clorului;  doar în funcţie de substanţele dizolvate în apă şi a particulelor aflate în suspensie, are culoare, miros şi gust;  orice gust aparte al apei trebuie explicat prin prezenţa unui surplus de săruri minerale sau al altor elemente chimice cunoscute de către hidroterapeut. Proprietăţile chimice ale apei folosită în hidrokinetoterapie sunt:  poate avea oxigen în plus dizolvat;  poate avea elemente minerale dizolvate (Ca, Fe, Mg, etc.);  poate fi sulfuroasă sau cloro-sodică;  nu poate avea substanţe organice vii sau în descompunere – microorganisme sau amoniac, nitriţi, nitraţi, etc.. Igiena bazinului de recuperare. Privind organizarea se impun: - suprafaţa apei va fi de circa 1m2 pentru fiecare pacient; - adâncimea apei poate fi variabilă, dar nu peste 1,80 m; - pe marginea bazinului trebuie plasaţi suporţi de prindere, bare de sprijin; - apa poate să aibă o anumită cantitate de săruri minerale dizolvate, principalele elemente fiind sulful, iodul, clorura de sodiu, etc.; 6 - apa va fi schimbată periodic sau recirculată prin filtre; mai nou sunt construite piscine sub care se găsesc alte bazine de filtrare şi decantare a impurităţilor; - dezinfecţia apei se face la intervalele stabilite prin norme stricte, impuse de fabricantul piscinei. Legat de pacient sunt necesare: - păstrarea unei igiene individuale corespunzătoare: folosirea papucilor şi a costumului de baie, a halatului, a căştii, ochelarilor sau a prosopului propriu; - duş înainte de lecţie şi la terminarea programului, păşirea prin bazinul cu clor, cel care asigură, odată în plus, igiena picioarelor; - în incinta bazinului nu va intra nimeni, nici chiar terapeutul sau însoţitorul pacientului în haine de stradă; - pacientul trebuie protejat împotriva răcelii. Microclimatul normal din interiorul incintelor bazinelor cu profil hidrokinetoterapeutic se asigură prin buna încălzire şi ventilaţia corespunzătoare. Acesta trebuie să aibă următorii parametrii: - temperatura este dată de tipul de tratament; - pentru înotul de recuperare diferenţele de temperatură din bazin în 24 ore nu trebuie să fie mai mari de 2 – 3° C; - umiditatea este relativă 35 – 65%; - concentraţia dioxidului de carbon din aer este de cel mult 1‰; - apa caldă schimbă proprietăţile aerului din încăpere, chiar dacă există sisteme de aerisire şi poate provoca pacienţilor cefalee, astenie şi, implicit scăderea capacităţii de efort. Exerciţiile corective se efectuează în apă cu următoarele adâncimi: - mică – până la genunchi; - medie – până la brâu; - mare – până sub axile. Imersiile parţiale sau totale se efectuează în: căzi, bazine, piscine. Căzile. Se folosesc căzi în treflă cu scobituri care permit kinetoterapeutului posibilitatea supravegherii şi mobilizării comode a tuturor articulaţiilor pacientului. Bazinele sunt în general de mărimi modeste, înălţimea medie a apei este cuprinsă între 0,80 - 1,30 m. Sunt fiabile tehnologic, fiind construite din oţel, protejate în interior de suprafeţe polimerizate, rezistente la raze ultraviolete, bacterii şi alge. 7 Bazinele de recuperare au lungimi şi înălţimi variabile; sunt prevăzute cu bare metalice, trepte, planuri înclinate etc. Piscinele au dimensiuni mari şi se utilizează pentru înot terapeutic. Ele se regăsesc în spaţiu deschis, unde beneficiile se datorează influenţelor factorilor de mediu, sau sunt acoperite. Se deosebesc de piscinele olimpice prin temperatura mai ridicată a 3 apei , barele de sprijin, sistemele de ridicare şi coborâre, pentru imersia bolnavului în brancard. Materialele utilizate în imersie sunt:  dispozitive fixe: masa de reeducare, planul înclinat, scaunele, parcursul de reeducare, barele de sprijin, aparatele de tracţiune, suporturile pentru imersie;  dispozitive mobile pentru: • plutire: pod plutitor, veste, colaci, flotoare gonflabile de tip colier pentru articulaţii, covoraş plutitor, etc.; • masaj: duşuri subacvale în jet sau vârtej; • creşterea rezistenţei la mişcare: labe de scafandru, palmare, flotoare pentru frânarea mişcării, combinezoane. Dispozitive fixe Culoarele de delimitare a traseelor de înot sunt frecvent folosite în programele acvatice adaptate pentru sprijin şi odihnă. Masa de reeducare este un plan uşor înclinat, care asigură imersia întregului corp, cu excepţia capului care se sprijină pe o pernă cervicală. Corpul este menţinut de o chingă fixată la nivelul pelvisului; prin 2 mânere laterale pacientul se menţine, cu efort minim, în poziţia impusă. Extremitatea inferioară a mesei este împărţită în 2 panouri, care pot fi coborâte, facilitându-se astfel mobilizarea coapsei. Planul înclinat la 35º permite reeducarea coloanei lombare; bazinul se fixează în chingă, se menţine sprijinul pubian şi se folosesc mânerele laterale. 3 Conform reglementărilor FINA în vigoare, în bazinul olimpic temperatura apei este de 25° - 28°. În timpul competiţiilor temperatura trebuie menţinută la un nivel contant, fără a exista curenţi de aer la suprafaţa apei, care să producă turbulenţe. 8 Scaunele sunt fixate pe stâlpi metalici, la diverse înălţimi; permit cel puţin 2 reglaje, în funcţie de înălţimea segmentului tratat: genunchi sau umăr. Suporturile pentru imersie se utilizează în cazul persoanelor cu forţă musculară scăzută sau imobilizate în aparate amovibile pentru imersie în brancard. Sunt acţionate de macarale hidraulice. Aparatele de tracţiune funcţionează pe sistemul scripeţilor şi realizează elongaţii ale elementelor articulare şi periarticulare, cu precădere la nivelul coloanei vertebrale. Barele de sprijin sunt fixate de o parte şi de alta a scărilor de acces, precum şi de pereţii bazinelor sau ai piscinelor. Parcursul de reeducare este utilizat pentru reeducarea mersului care se poate efectua la diverse adâncimi ale apei. Simplele deplasări ascendent- descendente pe scările special amenajate ale piscinei terapeutice sunt deosebit de utile în cadrul oricărui program acvatic de recuperare. Parcursul este un complex format din scări, pante ascendente şi descendente prevăzute cu bare paralele, între care se efectuează reeducarea mersului în imersie. Se poate realiza şi încărcarea. Dispozitive mobile Podul plutitor permite mobilizarea extremităţilor: pumn, mână şi cot, fără a impune imersia totală, care poate fi obositoare. Vesta, colacul, flotoarele gonflabile, covorul plutitor (salteaua pneumatică) se utilizează pentru asigurarea plutirii. Labele de scafandru, palmarele, flotoarele se folosesc pentru frânarea mişcării, iar combinezoanele măresc suprafaţa corporală şi cresc astfel rezistenţa la mişcare. Pentru înotul terapeutic se mai folosesc şi plute, bastoane, mingii şi alte obiecte flotoare. În cadrul programelor acvatice structurate pe componente perceptual motorii, în exerciţiile pentru dezvoltarea capacităţii de diferenţiere kinestezică se folosesc brăţări greutăţi pentru articulaţii. Duşurile subacvale în jet sau vârtej au rol adjuvant şi produc masaj sub apă. CARACTERISTICILE PROGRAMULUI ACVATIC 9 Programul de reeducare utilizează în scop facilitator sau de îngreunare caracteristicile mecanice şi termice ale apei. Astfel, mişcările se efectuează în condiţii de descărcare cu amplitudine maximă şi cu solicitări musculare minime. Kinetoterapeutul dirijează tratamentul şi ţine sub observaţie fiecare pacient, fiind prezent pe parcursul întregii şedinţe de reeducare, ce variază în funcţie de starea patologică, de vârsta şi de stadiul de recuperare a pacientului. Pregătirea şedinţei acvatice. Înainte de a intra în bazin, pacientul va face un duş complet. În plus, kinetotrapeutul va recomada fiecărui pacient să păşească la intrarea în piscină printr-un bazin cu o soluţie fungicidă. Intrarea în apă. În majoritatea cazurilor, subiectul intră în apă singur, utilizând scara, cu barele de acces. Pacientul imobilizat (în scaun, aparat gipsat etc.) poate intra în apă cu ajutorul unui plan înclinat. În cazul pacientului imobil, odată în plus contactul cu apa trebuie să fie progresiv; motivul este necesitatea adaptării treptate la temperatura apei. Kinetoterapeutul îi stă la dispoziţie în orice situaţie, pentru a preîntâmpina manevrele defectuoase, chiar accidentele. Adaptarea cu apa. Vilbe (1990) înţelege prin obişnuirea cu apa: mersul, alergarea, săriturile şi jocurile cu şi în apă. “Omul trebuie să se împrietenească întâi cu condiţiile diferite ale apei şi să se elibereze de prejudecăţile formate pe uscat”. Condiţiile diferite din apă se leagă de: • încetinirea mişcărilor - sunt consecinţa densităţii crescute a apei, comparativ cu cea a aerului; acum nu mai sunt posibile mişcările rapide realizate a sec; • respiraţia îngreunată - presiunea apei poate exercita un fel de apăsare, care se resimte cu precădere în zona toracică; • pierderea echilibrului - prin forţa ascensională corpul îşi poate pierde echilibrul în funcţie de adâncime. Chiar şi cu apă până la nivelul şoldurilor este dificilă menţinerea poziţiei verticale; • usturimea ochilor - prin stropirea sau scufundarea corpului, apa pătrunde în ochi şi, datorită substanţelor dezinfectante, cum ar fi clorul, mucoasa de protecţie a ochilor este afectată; • scăderea capacităţii de orientare spaţială - provocată de închiderea ochilor sau înotul pe spate; • senzaţia de frig. După obişnuirea cu mediul acvatic urmează formele speciale de exerciţii. Acestea se finalizează când subiectul capătă următoarele aptitudini: • prinderea apei; • perceperea rezistenţei apei cu suprafeţele palmare şi plantare; 10 • folosirea forţei ascensionale a apei, a portanţei, pentru determinarea nivelului optim de imersie; • cunoaşterea respiraţiei acvatice – se respiră liniştit şi ritmic, în pofida rezistenţei apei; • scufundarea feţei şi apoi a capului, cu menţinerea permanentă a ochilor deschişi. Durata programului şi ritmul execuţiilor. Programul de reeducare va respecta principiul progresivităţii, atât ca îngreunare, cât şi ca durată. Astfel, maxim 5 minute va dura imersia pentru acomodare cu mediul acvatic, apoi se va desfăşura programul propriu-zis, care are iniţial 10-12 minute pe zi şi creşte treptat până la 30 minute, putând fi repetat chiar şi de 2 ori pe zi. În cazul persoanelor care nu suferă de afecţiuni grave, şedinţa de acvatică realizată prin înot terapeutic poate dura aproximativ 45 minute – 1 oră, pentru obţinerea unor rezultate stabile. Întregul tratament se poate întinde pe o perioadă de timp foarte diferită, de la câteva luni până la câţiva ani, însă o activitate cu largă recunoaştere a beneficiilor induse cum este înotul trebuie să continue pe întreg parcursul vieţii. Iteraţia şedinţelor de înot terapeutic, succesiunea sau alternanţa unor categorii de mijloace va ţine cont de: rata de recuperare (refacere, reabilitare), riscul maladiilor asociate, ameliorarea capacităţii de efort, adecvarea la boală, dar şi la bolnav. De exemplu, în practica medicală, suferinzilor cardiaci li se recomandă înotul terapeutic în decubit ventral pentru îmbunătăţirea ventilaţiei pulmonare şi reducerea greutăţii conţinutului abdominal pe musculatura diafragmatică (Harrison, 1981). Ritmul optim al exerciţiilor acvatice este de 20-25 pe minut, în cazul persoanelor cu afecţiuni minore şi de 12-15 mişcări pentru cei cu suferinţe respiratorii sau cardiace însemnate. Expiraţia se face în timpul mişcării, iar inspiraţia în timpul scurt de repaus dintre două mişcări. Programul recuperator va fi menţionat în fişe şi va cuprinde următoarele date: • durata imersiei; • durata exerciţiului (a reeducării propriu-zise); • axele de mişcare; • ritmicitatea; • gradul de dificultate al elementelor (accesibilitatea); • momentele de creştere a sarcinii. Fişele cuprind atât date privind structurile motrice ce urmează a fi executate, cât şi date despre pacient: • starea generală a acestuia; 11 • vârstă, sex, antecedente; • diagnostic medical; • stare psihică; • nivelul capacităţii sale fizice (condiţia fizică); • gradul capacităţii funcţionale a bolnavului (în special a celui cardiac sau cu afecţiuni neuromotorii); • posibilele complicaţii induse de practicarea efortului fizic, etc. Program individual sau de grup. Programul de reeducare în apă se efectuează individual sau în grup. Hidrokinetoterapia individuală este indicată în special în cazurile în care terapeutul trebuie să asiste pacientul în apă. Individualizarea va ţine cont de: • diagnostic; • vârsta subiectului; • stadiul bolii; • starea generală a pacientului; • bolile asociate. Terapia în grup se va practica în situaţiile unor deficienţe omogene, cu simptomatologie asemănătoare. Pentru eficienţă, grupa trebuie să cuprindă între 3 şi 10 persoane cu stări clinice similare. Avantajele sunt de natură: • pragmatică, constând în posibilitatea tratării mai multor pacienţi într-o unitate de timp; • psihică, motivaţia şi stimularea între pacienţi pentru învăţarea unui program de exerciţii va scădea durata tratamentului recuperator, factorul social devenind unul de ordin terapeutic. Dezavantajul constă în imposibilitatea sau capacitatea redusă a kinetoterapeutului de a corecta individual pacienţii. Succesul terapeutic constă în alcătuirea unui bun plan de reeducare, în imaginaţia kinetoterapeutului şi în promovarea lucrului în echipă alături de medic şi, eventual, de psiholog. Ca aspecte general valabile, indiferent de tipul programului menţionăm: - într-o şedinţă nu se vor trata mai multe deficienţe; - kinebalneoterapia se aplică doar subiecţilor cu stare generală bună, în lipsa puseelor inflamatorii sau a altor afecţiuni care contraindică o temperatură ridicată a apei; 12 - îngreunarea mişcării se obţine prin accelerarea execuţiilor şi prin mărirea suprafeţei de rezistenţă (cu ajutorul palmarelor şi labelor de scafandru, care se ataşează cu benzi elastice de mâini sau picioare). Se realizează o adevărată mobilizare cu rezistenţă. Revenirea prin odihnă. La sfârşitul programului, după un duş hiper- hipo termic, pacientul se va odihni într-o cameră bine încălzită, pentru a nu răci (32-33°C), şi se va hidrata cu o băutură caldă. Restricţii. Accidentele se produc rar, însă trebuie prevenite în special dezechilibrarea şi alunecarea pacientului pe pardoseala umedă a bazinului, pe treptele bazinului sau pe rampele de coborâre. În acest sens, trebuie respectate următoarele specificaţii: - suprafeţele trebuie să fie stabile, ferme, din materiale rugoase, nealunecoase; - alergarea în bazin este interzisă; - apa trebuie să fie clară pe întreaga ei suprafaţă; - pentru orice situaţie, bazinele vor fi prevăzute cu locuri pentru odihnă (tabureţi cu baza largă de sprijin) – ne referim la locaţiile special amenajate în apă, nu la cele din incinta (sala) piscinei de recuperare; - este intersiză folosirea cremelor sau a altor produse uleioase de către pacient sau kinetoterapeut. contraindicaţii privind practica terapeutică acvatică, în general. Indicaţii: • „sindromului de decondiţionare” care se manifestă, mai ales, prin diminuarea funcţiei de termoreglare a organismului4; • afecţiuni degenerative ale aparatului locomotor; • scolioze (boala Scheurmann) şi alte deficienţe fizice, în special ale coloanei vertebrale şi ale membrelor; • afecţiuni respiratorii (în astmul bronşic - datorită efectului facilitator al presiunii hidrostatice asupra expiraţiei nu apare acut sindromul obstructiv; expirul se face în apă); • boli neurologice (pareze, paralizii) şi circulatorii (varice, sindrom post-trombotic, edeme); • reeducarea mersului; • afecțiuni reumatice5, degenerative, articulare şi abarticulare, după remisiunea puseului acut; 4 Călirea are o funcţionalitate ritmică, sezonieră, de apărare a organismului prin adaptarea acestuia la schimbările de temperatură (rece/cald), iar dacă organismul este corect „antrenat” prin repetarea măsurilor obişnuite de călire naturală, se instituie un mecanism profilactic important, menit a întări starea de sănătate. 13 • afecţiuni posttraumatice; • afecţiuni cardio-vasculare (se contraindică doar băile calde hiperterme); • afecţiuni senzoriale – deficienţe de văz, de auz; • tulburări ale psihomotricităţii – motorii, de schemă corporală, de lateralitate, de orientare, de organizare şi structurare spaţială sau temporală, instabilitate psihomotorie, tulburări psihomotorii de natură afectivă (Moţet, 2001); • afecţiuni metabolice (obezitatea) - se eliberează din ţesutul adipos precursorii prostaglandinelor (substanţe naturale din organism care au o largă gamă de efecte asupra acestuia; poate fi folosită şi ca medicament – de exemplu, tratamentul cu prostaglandine este o noutate, fiind recomandat bolnavilor candidaţi la transplantul de ficat); • afecţiuni ale sistemului nervos: în formele spastice ale IMC, distrofii musculare, sindroame de neuron motor central și sindroame de neuron motor periferic, etc. (p.134,139,159, R.Miroiu, 2005); • surmenaj fizic sau intelectual, supraantrenament - prin scăderea apatiei, a fricii, prin instalarea unei senzaţii de independenţă dată de posibilitatea de mişcare mult uşurată, etc. Hidrokinetoterapia are avantajul că se poate aplica precoce, când kinetoterapia este dureroasă sau împiedicată de contracturile musculare persistente. Aici este indicată în special hidroterapia în apă caldă - hidrotermoterapia – care reprezintă punctul de plecare al oricărei mobilizări. Pentru efectele sale desensibilizante nespecifice, antiinflamatorii, miorelaxante şi trofice generale este utilizată în: combaterea atitudinilor vicioase, a contracturilor musculare şi a retracţiilor capsulare şi ligamentare; recuperarea sau chiar antrenarea complementară a sportivilor de performanţă. Aceste efecte se potenţează sub acţiunea chimică complexă a apelor termale, a băilor calde cu soluţii de plante, bule de aer, etc.. Contraindicaţii: • reumatism Sokolschi Bouillaud (reumatismul articular acut, cu caracter infectios, datorat infectiei care atinge articulaţiile cât şi inima, leziunile cardiace fiind consecutive); 5 A. Crețu (2003) - Ghid clinic și fizical-kinetic în bolile reumatice, Editura BREN, București 14 • reumatisme degenerative în puseu acut; • afecţiuni articulare acute; • malformaţii cardiace; • infecţii rino-sinuzale şi faringiene; • hepatită; • nefropatii; • TBC pulmonar; • epilepsie; • afecţiuni dermatologice; • leziuni de continuitate ale pielii; • ulcere varicoase; • incontinenţă urinară; • conjunctivită virală; • insuficienţă respiratorie severă; • boli reumatice acute; • crize comiţiale; • alergii la clor; • sarcina, alăptarea, etc.. Hidroterapia nu este indicată persoanelor care prezintă o stare generală deficitară, o afecţiune organică gravă, o maladie mentală avansată, o deteriorare senilă, etc. ASPECTE METODICE A. Tehnica kinetică statică se realizează prin contracţie izometrică şi relaxare musculară6. Contracţia izometrică nu determină deplasarea segmentului - lungimea fibrelor musculare este constantă şi doar tensiunea musculară creşte. Deşi creşterea forţei este rapidă, metoda limitează mobilitatea şi coordonarea (precizia mişcării). 6 relaxarea musculară reprezintă tonusul muscular de repaus, respectiv rezistenţa elastică a muşchiului, în absenţa contracţiei. Este obiectiv al programului hidrokinetic, influenţând decisiv orice intervenţie terapeutică acvatică. 15 Mobilizarea kinetică dinamică poate fi pasivă şi activă. Cea pasivă asigură prevenirea redorii articulare, efect al imobilizării. Acţionarea pasivă constă în mişcarea segmentului bolnav de către kinetoteraput fără folosirea forţei musculare a pacientului, în limitele amplitudinii permise de deficienţă, până la apariţia durerii. Manipularea – se foloseşte după ce pacientul s-a acomodat cu mişcările pasive anterioare şi constă în efectuarea mişcărilor pasive „dincolo de limita anatomică maximă, efectuată în sens opus celui dureros şi blocat” 7. Se aplică imediat după contracţiile izometrice, având efecte la: - nivel articular - asuplizarea capsulelor şi a ligamentelor articulare, ruperea aderenţelor intra-articulare, etc.; - nivel muscular - întinderea rapidă şi repetată, cu efect facilitator asupra excitabilităţii şi întinderea lentă cu efect inhibitor asupra excitabilităţii neuromusculare; - nivel neuromotor - menţinerea engramelor kinetice, a memoriei kinestezice; - nivel neuropsihic - efecte stimulative datorită posibilităţii de a vedea articulaţia în mişcare pasivă. Mobilizarea activă este realizată prin forţa proprie a segmentului afectat, folosind ca îngreuiere forţa gravitaţiei. Dacă în mişcarea pasivă musculatura pacientului rămâne inactivă, în mişcările active musculatura foloseşte contracţia izotonică, alternând contracţiile dinamice cu cele statice. Mişcările activ-pasive sunt folosite când: forţa segmentului afectat nu este suficientă, mişcarea se produce pe direcţii deviate de la cele fiziologice, pacientul resimte durere la mobilizarea segmentului afectat. Mişcarea activă se poate realiza: liber, asistat, cu rezistenţă (procedee voluntare) şi reflex. Contracţiile musculare dinamice libere (realizate fără intervenţia unei forţe exterioare) asigură: - eliminarea subproduşilor sanguini în ţesuturile periarticulare; - resorbţia edemelor, cauze ale transsudării plasmei în ţesuturile moi; - îmbunătăţirea circulaţiei venoase (de întoarcere); - ameliorarea elasticităţii musculare. Mobilizările active libere sunt obligatorii, bolnavul le execută fără forţarea articulaţiilor în scopul obţinerii creşterii amplitudinii articulare. Execuţia în apă a unor serii de mişcări, fără dureri, are efect important asupra psihicului său. Acum, musculatura agonistă acţionează împotriva rezistenţei apei prin efort de învingere sau cedare. Orice exerciţiu dinamic determină mobilizarea unuia sau mai multor segmente. Execuţia poate fi: - concentrică, prin învingerea rezistenţei externe de către musculatura agonistă (de tip „trage”, când muşchiul se scurtează prin contracţie apropiind capetele de inserţie, iar segmentele articulare descriu un 7 Tohăneanu, A., Călina, M., Tehnici de mobilizare articulară, Tipografia Universităţii Craiova, 2004, pag. 20. 16 unghi din ce în ce mai mic). Această execuţie creşte forţa şi tonusul muscular; - excentrică, prin învingerea forţei externe a musculaturii agoniste (de tip „împinge”, când muşchiul este scurtat prin forţa externă, care depărtează capetele de inserţie, iar unghiul format din segmentele articulare devine din ce în ce mai mare). Se dezvoltă rezistenţa şi elasticitatea musculară. După stabilizarea procesului inflamator sau a durerilor (în funcţie de afecţiunea tratată), hidrokinetoterapia îşi extinde obiectivele, urmărindu-se atât creşterea amplitudinii articulare, cât şi corectarea eventualelor atitudini vicioase instalate. Mobilizările active trebuie executate lent, până la unghiurile maxime, prevenind sau combătând prin aceasta retracţiile capsuloligamentare şi limitarea mobilităţii. Deoarece redorile au tendinţa să se producă în flexie, reeducarea se va axa cu precădere pe exerciţii de extensie. Ca exemple, pe nivele ele pot fi:  la nivelul umărului: - mobilizările active sunt uşurate prin manevre de presiune lente (activ-asistat), pe muşchii trapez superior şi pectorali. Se va realiza şi o reeducare gestuală, funcţională, chiar dacă leziunile anatomice sunt severe;  mobilizarea activă a cotului: - se va executa cu prudenţă, dar pe durate mai lungi decât cea pe uscat, acesta reprezentând avantajul oferit de hidrotermoterapie;  mobilizarea activă a mâinii: - va avea ca scop conservarea funcţiei prin evitarea deformării articulare şi menţinerii mobilităţii;  la nivelul genunchiului: - pacientul va insista pe ultimele grade de extensie. Mobilizările active asistate de kinetoterapeut sau prin instalaţii se vor executa în cadrul programului terapeutic într-o nouă etapă, fără forţarea la nivelul unghiurilor articulare maxime. Metoda activ-asistată alternează procedee active cu pasive. Se foloseşte când bilanţul muscular are valoarea 2-3 sau când subiectul este temător în mobilizarea segmentului afectat. Metoda cu rezistenţă presupune opunerea unor forţe exterioare, care permit “refacerea” circuitelor kinestezice şi îmbunătăţirea forţei. Pentru creşterea rezistenţei se folosesc şi anumite echipamente sportive cum sunt: • centura de înot; • labele de scafandru; • palmarele; • greutăţi cu valoare nominală mică, etc.. 17 Contracţia activ-reflexă are la bază acţiuni musculare reflexe, involuntare, dar sesizabile. B. Tehnica akinetică se poate realiza prin următoarele procedee metodologice:  imobilizare - menţinerea pe o anumită perioadă de timp a corpului sau a unor segmente în nemişcare, cu sau fără ajutorul unor aparate, instalaţii sau al terapeutului;  posturare - impunerea unei anumite atitudini întregului corp sau doar unor segmente;  antrenament mental - imaginarea mişcărilor posibile la nivelul segmentului lezat. INFLUENŢELE ÎNOTULUI ASUPRA ORGANISMULUI 2.1.1 APARATUL LOCOMOTOR Înotul asigură nu doar întreţinerea stării de bine, de relaxare locală şi generală, ci şi dezvoltarea fizică armonioasă. „Mişcările realizate în imersie prelucrează diferenţiat toate grupele musculare” (Åstrand şi Rodahl, 1977), detensionând în special musculatura paravertebrală. Combinarea adecvată a exerciţiilor dinamice cu cele statice determină tonifierea structurilor musculare, cu efect pozitiv asupra posturii corporale. Musculatura corpului este solicitată complex. În general, la nivelul segmentelor superioare se dezvoltă musculatura centurii scapulare şi a articulaţiei umărului. Se dezvoltă muşchii abductori, retroductori, adductori în articulaţia scapulo- humerală, muşchii care deplasează caudal şi medial scapula şi muşchii basculei mediale. Prin caracterul mişcărilor, „central simetric în procedeele bras şi fluture şi axial simetric în procedeele craul şi spate” (E. Eyestone, 1992), înotul asigură formarea unei atitudini corporale corecte şi remedierea unor eventuale deposturări fizice. Prin adoptarea poziţiei orizontale, se exercită influenţe pozitive asupra sistemului osteoarticular (articulaţii, ligamente, tendoane), prin favorizarea proceselor de creştere şi dezvoltare celulară. Fiziologii americani au semnalat la înotătorii de vârstă mică o uşoară creştere a somatotropului 8 (STH). Acest hormon stimulează creşterea oaselor şi sinteza proteică şi, în combinaţie cu alţi hormoni hipofizari (tirotropina – TSH; corticotropina – ACTH) sau cu cei tiroidieni şi gonadali (cu rol anabolizant), intensifică creşterea în lungime a întregului corp. 8 STH influenţează şi metabolismul glucidic, stimulând descărcarea de glucoză din ficat şi diminuând consumul tisular de glucoză, ceea ce are ca rezultat creşterea glicemiei; mobilizează acizii graşi din depozitele lipidice ale organismului şi stimulează cetogeneza, furnizând energia necesară sintezelor proteice. 18 Practicat în scop terapeutic, înotul asigură reeducarea neuromotorie şi osteoarticulară şi combate afecţiuni cum sunt deviaţiile coloanei vertebrale, deficienţele globale sau segmentare şi tulburările metabolice (obezitatea). În cadrul recuperării somato-funcţionale, „înotul este de departe agentul terapeutic şi corectiv cel mai răspândit şi eficient, constituindu-se chiar într-o procedură aparte, hidrokinetoterapia (tratamentul prin mişcare în apă caldă)” (I. Drăgan, A. Demeter, 1990). În sportul performanţă, practicanţii altor discipline se refac lucrând în bazin, pentru că înotul reprezintă cea mai bună soluţie de realizare a celor trei „D”: dezobosire, deconectare, divertisment. De asemenea, celor care au suferit traumatisme musculare sau articulare, medicii sportivi le recomandă înotul deoarece decontracturează musculatura şi exercită o presiune articulară mică. El solicită aparatul locomotor într-o măsură mai mică decât orice altă formă de activitate sportivă. Fără a deveni un factor limitativ al randamentului motric pe uscat, marele avantaj al unei şedinţe de înot îl reprezintă solicitarea scăzută a oaselor, ligamentelor şi tendoanelor. Pentru persoanele vârstnice mişcarea în apă reprezintă una dintre cele mai simple forme de practicare a exerciţiilor fizice. De asemenea, în acest mediu şi posibilităţile de accidentare sunt reduse la minim, chiar şi atunci când structurile motrice sunt realizate incorect. 2.1.2 SISTEMUL CARDIOVASCULAR În general, efortul sportiv determină dezvoltarea inimii, producând o serie de modificări adaptative, imediate sau tardive, ale sistemului cardiovascular: - frecvenţa cardiacă atinge valori maxime de 190-214 pulsaţii/minut (Saltin şi Åstrand) şi revine la valorile repaus în câteva zeci de minute, chiar după eforturile lungi şi deosebit de intense; - debitul cardiac creşte (la sportivi pe seama volumului-bătaie, la nesportivi pe seama F.C.); - tensiunea arterială sistolică creşte datorită măririi forţei de contracţie a miocardului şi a volumului sanguin circulant; - volumul fluxului sanguin şi viteza de circulaţie a sângelui cresc şi irigă abundent musculatura şi organele interesate în efort; - pereţii ventriculari se hipertrofiază. Astfel, şi la înot, particularităţile efortului, poziţia orizontală, presiunea apei asupra cutiei toracice şi greutatea corporală9 scăzută sunt doar câteva elemente ce ameliorează semnificativ morfo-funcţionalitatea sistemului cardiovascular. Practicat cu regularitate, înotul determină dezvoltarea unei inimi tipice, bradicardice şi hipertrofiate. Legat de ultima caracteristică, în general la sportivi s- a înregistrat (prin metode moderne de investigaţie – izotopi radioactivi, cateterism cardiac, ecografie) o mărire parţială a inimii, respectiv a părţii drepte sau a celei stângi, ca semn al adaptării la efort. Astfel, practicanţii unor sporturi care solicită mult toracele, îngreunând chiar circulaţia sângelui la acest nivel, „se adaptează 9 greutatea corpului în apă este subunitară în inspiraţie profundă şi supraunitară în expiraţie (după Ivaniţki). 19 cardiac prin mărirea inimii drepte” (I. Drăgan, 1983). În această categorie sunt incluşi halterofilii, luptătorii, judocanii, gimnaştii, boxerii şi înotătorii. La aceştia din urmă, se mai poate constata, datorită caracterului dinamic al efortului, un răspuns identic şi la nivelul părţii stângi încât, în funcţie de gradul adaptării sau de specificul probei de concurs, inima poate fi hipertrofiată dreapta, stânga sau în totalitate. În medicina sportivă se afirmă că, odată cu întreruperea activităţii competiţionale apar fenomene regresive doar la nivelul părţii drepte a inimii, în timp ce, mărirea părţii stângi (consecinţă adaptativă la eforturile dinamice) este urmată de fenomene nonregresive, fără existenţa vreunui pericol de ordin funcţional. Datorită efortului specific, se trece progresiv de la o angajare cantitativă a inimii, tahicardică, la o adaptare calitativă, bradicardică, cu mai puţine revoluţii cardiace pe minut (F.C. în jur şi sub 60 bătăi/minut). În condiţii de repaus, bradicardia de antrenament determină un consum biologic redus. 2.1.3 APARATUL RESPIRATOR Necesarul de oxigen al organismului variază continuu în funcţie de efortul fizic depus. Astfel, un bărbat adult, de constituţie normală, inspiră în stare de repaus 3,75 l de aer pe minut. Această cantitate de aer conţine 750 cm³ de oxigen, din care se utilizează aproximativ o treime. În efort, absorbţia de oxigen poate creşte şi de 30 ori. Deoarece necesarul de oxigen variază foarte mult, este foarte important ca structura plămânilor (mai ales a săculeţilor alveolari), ritmul, volumul şi profunzimea respiraţiei să fie adaptate cantităţii de sânge care trece prin plămâni. La înot, modificările adaptative ale aparatului respirator sunt evidente. Dintre influenţele efortului specific menţionăm: - dezvoltarea toracelui şi a muşchilor inspiratori; - creşterea posibilităţilor de a reduce sau opri temporar frecvenţa respiratorie, în scopul înaintării mai rapide; - creşterea amplitudinii respiratorii, care favorizează sporirea ampliaţiei toracice10; - creşterea debitului respirator (minut-volumul respirator) până la valori de 200 l/minut. Ritmul corect al respiraţiei, sincronizat cu ritmul de execuţie al diferitelor mişcări, precum şi învingerea presiunii apei de către musculatura diafragmatică şi abdominală în expiraţie, au o influenţă benefică asupra unor asemenea tulburări. De altfel, în lumea medicinii sportive, înotul a fost definit ca „abilitate de a respira în apă”, deoarece regularizează mişcările respiratorii. Influenţa voluntară asupra ritmului respirator este posibilă deoarece respiraţia este una dintre cele mai corticalizate funcţii. Astfel, în acord cu structurile motrice specifice, respiraţia poate fi oprită un timp (apnee), accelerată (polipnee) sau încetinită (bradipnee). În concluzie, practicarea regulată a înotului tonifică musculatura respiratorie, iar expiraţia şi inspiraţia devin profunde. 10 ampliaţia toracică reprezintă diferenţa dintre perimetrul toracic în expir şi inspir maxim. 20 SISTEMUL NERVOS De multe ori înotul este recomandat ca activitate recreativă, pentru funcţiile de divertisment, destindere, odihnă activă, recreere, refacere psihică şi formare. De asemenea, el reprezintă şi o activitate compensatorie, cu rol de recuperare a celor cu disfuncţii psihice sau motrice, generate de accidente, boli profesionale sau fond genetic tarat11. În acest caz, înotul este recomandat în profilaxia stresului şi în ameliorarea bolnavilor psihic sau a persoanelor cu handicap neuro-psihic sau neuro-motor. Prin scăderea greutăţii corpului, înotătorul trăieşte senzaţii neobişnuite în viaţa terestră, senzaţii asemănătoare stării de imponderabilitate, care se răsfrâng favorabil asupra sferei mentale. Sfidând legile gravitaţiei, cel care înoată are satisfacţia „mişcărilor uşoare”. Prin diminuarea senzaţiei de greutate corporală, efectele simplelor execuţii acvatice, destinate relaxării şi destinderii sau practicilor terapeutice, depăşesc sfera anatomo-funcţională, iar asocierea înotului cu factorii naturali de mediu, asigură sănătatea psihică a individului, echilibrul afectiv, mobilizarea voluntară etc. Sistemul endocrino-vegetativ – cuplul adreno-colinergic şi glandele endocrine (tiroidă, suprarenale şi pancreas, care reglează umoral adaptarea la efort) – stabilizează echilibrul psiho-afectiv şi induc treptat o stare psihică bună. Această echilibrare neuro-vegetativ-endocrină, pe care tratatele de neurofiziologie o numesc „regim de economie vagală”, reprezintă un factor protector împotriva stresului zilnic. Solicitările acvatice specifice au influenţă pozitivă şi asupra somnului. INFLUENŢA ÎNOTULUI ASUPRA COMPORTAMENTULUI PSIHOMOTRIC Mediul acvatic solicită o adaptare senzori-motrică atipică, iar înotul reclamă în primul rând anumite capacităţi de înţelegere şi interpretare rapidă a stimulilor pentru adecvarea actelor şi acţiunilor motrice. Deşi este un sport mobilizator funcţional (Kodim), înotul de performanţă presupune în mod prioritar dezvoltarea acestor capacităţi senzori-motrice. Perfecţionarea sau dinamizarea funcţionalităţii analizatorilor - adaptarea - va asigura rafinarea pragurilor de sensibilitate. Gradul de specializare al analizatorilor implicaţi în activitatea sportivă asigură precizia mişcărilor - coordonarea. Datorită complexităţii sarcinii de coordonare în ambianţă fluidă, înotul dezvoltă sensibilitatea, ca funcţie de semnalizare, de transformare a influenţelor externe sau interne în senzaţii (procese psihice ale cunoaşterii elementare). Înotul ameliorează aptitudinile psihomotrice, prelucrând şi integrând prioritar parametrii spaţiali ai mişcării (direcţie, distanţă, formă, amplitudine) şi apoi pe cei temporali (ritm, durată). Este asigurată elaborarea formulelor verbale interioare, în care sensibilitatea trece progresiv dintr-un registru de funcţionare extern, într-unul intern. 11 tarat – imperfect fizic sau psihic. 21 Spre deosebire de alte discipline, cu excepţia gimnasticii, înotul determină constituirea rapidă a schemei corporale şi spaţiale, în genere a propriului Eu, prin fundamentarea sensibilităţii posturale şi definirea conştiinţei sinelui. INFLUENŢA ÎNOTULUI ASUPRA METABOLISMULUI ENERGETIC În strânsă legătură cu aspectele senzorialităţii menţionate anterior, adaptarea la temperatura apei şi a aerului umed din bazin asigură ameliorarea sensibilităţii termice. Stimulii puternici, produşi de temperatura apei – 25-28° C (specialiştii domeniului medical consideră rece apa între 0 şi 26° C), induc iniţial vasoconstricţie capilară. Aceasta determină o rată ridicată a metabolismului energetic şi generarea unei cantităţi sporite de energie calorică, ce intensifică circulaţia. Ulterior se produce o vasodilataţie reflexă, iar ca urmare a practicării sistematice a înotului sistemul metabolic lucrează economic, pentru a satisface cerinţele efortului specific. Amintim în acest context că, particularităţile efortului la înot sunt legate de:  poziţia orizontală a corpului înotătorului, ce creează probleme mecanice şi fiziologice deosebite de cele ale poziţiei verticale;  greutatea specifică micşorată cu o cantitate egală cu greutatea volumului de apă dislocat (principiul lui Arhimede);  activitatea dinamică a aparatului motric desfăşurată, deoarece apa nu oferă un sprijin solid, ci unul mobil;  dificultatea sarcinii de coordonare în condiţiilor unor informaţii senzorial- perceptive, legate de mişcare, mult „deformate”;  presiunea apei asupra cutiei toracice care solicită intens musculatura inspiratorie, dezvoltând inima şi toracele. 22 